Ledig praktikantstilling ved ambassaden i Vilnius, Litauen
Ambassaden i Vilnius tilbyr en praktikantstilling for en norsk student. Målsettingen med praktikantordningen ved utenriksstasjonene er å spre kunnskap og interesse for arbeidet i Utenrikstjenesten.  

Praktikanten vil delta i ambassadens daglige virke og utføre varierte arbeidsoppgaver. Dette omfatter blant annet løpende saksbehandling, oppgaver relatert til kultursamarbeid, informasjonsarbeid, politisk og økonomisk informasjonsinnhenting og rapportering samt enkelte administrative og konsulære arbeidsoppgaver. Gjennom orienteringer og løpende veiledning vil det bli lagt vekt på at praktikanten skal få en så bred innsikt som mulig i ambassadens virksomhet og i Utenrikstjenestens organisering og oppgaver.

Det legges vekt på relevant faglig bakgrunn samt skriftlig og muntlig fremstillingsevne på norsk og engelsk. Kjennskap til kulturelle og politiske forhold i regionen er en fordel. Selvstendighet, fleksibilitet, evne til personlig initiativ og gode samarbeidsevner blir vektlagt i utvelgelsesprosessen. IKT-kunnskaper (særlig MS Office) og gode evner til elektronisk informasjonsinnhenting er en forutsetning. Søkere med kunnskaper i russisk eller litauisk foretrekkes.
Praktikantstillingen er ikke lønnet, men det gis et månedlig stipend på NOK 5000. Ambassaden står for bolig, der boutgiftene blir trukket fra stipendet. Til informasjon er prisnivået på dagligvarer og andre ting lavere i Litauen enn i Norge.

Praktikantperioden vil starte 1. februar 2008 og vare i seks måneder. Praktikanten må fremlegge dokumentasjon på medlemskap i norsk folketrygd. Om nødvendig må det søkes om medlemskap via Folketrygdkontoret for utenlandssaker, FFU. 

Det vil bli søkt sikkerhetsklarering for praktikanten som tilsettes. Vedkommende må også undertegne en taushetserklæring i forbindelse med stillingen.

Spørsmål om praktikantordningen kan rettes til ambassaden (emb.vilnius@mfa.no) ved praktikant Kristina Høyer (kristina.hoyer@mfa.no) eller førstesekretær Dorthe Bakke (dorthe.bakke@mfa.no), telefon +370 5 261 00 00 . 

Kort søknad med CV og karakterutskrift sendes til ambassaden via e-post: emb.vilnius@mfa.no. Mer informasjon om den norske ambassaden i Vilnius finnes på hjemmesiden www.norvegija.lt. 
Søknadsfristen er 1. desember 2007.
